12. ฐานะการเงินและผลการดำเนินงาน

1.  งบการเงิน

    (ก) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

    (ข) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(ค) อัตราส่วนทางการเงินที่สำคัญ ของบริษัท และบริษัทย่อย ตามเอกสารแนบ 7

(2) คำอธิบายและการวิเคราะห์ของฝ่ายจัดการ (Management Discussion and Analysis)

1. ผลการปฏิบัติตามแผนการดำเนินธุรกิจ

สืบเนื่องจากโครงการต่อเนื่องเป็นเวลาหลายปีที่ผ่านมาเกี่ยวกับการลงทุนในโครงการผลิตกระแสไฟฟ้า
ในประเทศ ชื่อบริษัท ราชบุรีเพาเวอร์ จำกัด ซึ่งมีกำลังการผลิต 1,400 เมกะวัตต์ ซึ่งบริษัทฯ
ลงทุนในสัดส่วนร้อยละ 10 ของทุนจดทะเบียน หรือเงินลงทุนจำนวน 732.5 ล้านบาท
ซึ่งอยู่ในช่วงระหว่างดำเนินการนั้น ในปี 2551บริษัทฯ ได้ชำระเงินลงทุนจำนวน 195.5 ล้านบาท
ทำให้ชำระเงินลงทุนจดทะเบียนครบถ้วนแล้ว ทั้งนี้สามารถดำเนินงานเชิงพาณิชย์
โดยจ่ายกระแสไฟฟ้าให้กับการไฟฟ้าฝ่ายผลิตแห่งประเทศไทยได้แล้วตามแผนงาน ในวันที่ 1 มีนาคม
2551 สำหรับเครื่องชุดที่ 1 และในวันที่ 1 มิถุนายน 2551 สำหรับเครื่องชุดที่ 2 ซึ่งสามารถ
ดำเนินธุรกิจตามแผนงานที่วางไว้ โดยบริษัทฯ คาดว่าจะได้รับผลตอบแทนจากการลงทุนตั้งแต่ปี
2553 เป็นต้นไป

ในส่วนของแผนการลงทุนในธุรกิจในต่างประเทศ เกี่ยวกับโครงการเคมีชื่อ Taixing Union
Zond Chemicals Co.,Ltd. ซึ่งเป็นบริษัทผลิต Phthalic anhydride & Fumaric Acid
และผลิตภัณฑ์เกี่ยวเนื่องนั้น บริษัทฯได้ชำระเงินลงทุนเต็มจำนวนแล้วในปี 2551 จำนวน 4.8
ล้านเหรียญสหรัฐอเมริกา หรือประมาณ 162 ล้านบาท โดยบริษัทฯ และบริษัทย่อย
มีสัดส่วนการลงทุนร้อยละ 40 บัดนี้ โรงงานสร้างใกล้เสร็จเรียบร้อย
คาดว่าสามารถดำเนินงานและมีรายได้ในปี 2552 นี้

2. ผลการดำเนินงาน

  ภาพรวมของผลการดำเนินงาน

  ในปี 2551 ผลการดำเนินงานเฉพาะกิจการของบริษัทฯ ซึ่งคำนวณตามวิธีราคาทุน มีกำไรสุทธิ
  279.88 ล้านบาท เพิ่มขึ้น 2.6 ล้านบาท หรือ 0.94 % เมื่อเทียบกับปี 2550 ซึ่งมีกำไรสุทธิ
  277.28 ล้านบาท หรือใกล้เคียงกัน ทั้งนี้ กำไรสุทธิในส่วนของบริษัทฯ
  ตามงบการเงินเฉพาะกิจการ จะไม่เท่ากับกำไรสุทธิตามงบการเงินรวม
  เนื่องจากมีการเปลี่ยนแปลงมาตรฐานบัญชีตั้งแต่ปี 2550
  กำหนดให้งบการเงินเฉพาะกิจการแสดงกำไรสุทธิคำนวณตามวิธีราคาทุน
  แต่ในงบการเงินรวมกำหนดให้คำนวณตามวีธีส่วนได้เสีย โดยผลการดำเนินงานของบริษัทฯ
  และบริษัทย่อยตามงบการเงินรวมในรอบปี 2551 บริษัทฯ
  และบริษัทย่อยมีกำไรสุทธิตามสัดส่วนการถือหุ้นของบริษัทฯ จำนวนเงิน 281.47 ล้านบาท ลดลง
  270.24 ล้านบาท หรือร้อยละ 48.98 เมื่อเทียบกับปี 2550 ซึ่งมีกำไรสุทธิ 551.72 ล้านบาท
  สาเหตุหลักของการเปลี่ยนแปลงผลการดำเนินงานตามงบการเงินรวมได้รับผลกระทบอันเกิดจากปัจจัยสำคัญดังนี้

  2.1 นโยบายของหน่วยงานภาครัฐของต่างประเทศ

ตามที่บริษัทฯ มีการลงทุนในโรงไฟฟ้า Hangzhou-Union Cogeneration Co.,Ltd
ซึ่งแต่เดิมเป็นพื้นที่ชานเมือง ต่อมาความเจริญได้ขยายออกไป
จนถึงบริเวณรอบโรงงานซึ่งเป็นเขตอุตสาหกรรม มีโรงงานต่างๆ ตั้งอยู่
ซึ่งโรงงานเหล่านี้เป็นลูกค้าของบริษัทโรงไฟฟ้าดังกล่าว ทางการมีนโยบายสั่งให้โรงงานต่างๆ
เหล่านั้น ย้ายสถานที่ตั้งโรงงานไปยังเขตนอกเมืองแห่งใหม่ เนื่องจากต้องการรักษาสิ่งแวดล้อม
ดังนั้นจำนวนลูกค้าของโรงไฟฟ้าดังกล่าวจึงลดลงมาก ซึ่งมีผลกระทบต่อผลการดำเนินงาน
เมื่อบริษัทฯ พิจารณาถึงแนวโน้มของธุรกิจในอนาคต
รวมทั้งโอกาสการได้รับผลตอบแทนจากการลงทุนดังกล่าวจะมีน้อย จึงตัดสินใจขายเงินลงทุนดังกล่าว
แม้จะได้รับคืนเงินลงทุนทั้งหมด แต่มีผลกระทบทำให้ต่อไปไม่มีเงินปันผลรับจากโครงการนี้
ต้องนำเงินไปลงทุนในโครงการอื่นต่อไป

2.2 ภาวะเศรษฐกิจตกต่ำทั่วโลก
อันเป็นผลเนื่องมาจากวิกฤตการณ์ทางการเงินของประเทศสหรัฐอเมริกา

เนื่องจากกลุ่มของบริษัทฯ มีทั้งการลงทุนและขายสินค้าส่งออก
ซึ่งลูกค้าส่วนใหญ่อยู่ในประเทศสหรัฐอเมริกาและยุโรป
จากภาวะวิกฤติเศรษฐกิจรอบนี้ซึ่งกระจายไปทั่วทุกภูมิภาค ประชาชนทั่วไปลดการบริโภค
และหาทางประหยัดในทุกด้าน ลูกค้าต่างๆ ลดการสั่งซื้อสินค้า เพื่อระบายสินค้าเดิมก่อน
มีผลกระทบทำให้ปริมาณการขายสินค้าของบริษัทในกลุ่มลดน้อยลง
ซึ่งเป็นผลทำให้กำไรขั้นต้นจากการดำเนินธุรกิจลดลง นอกจากนี้เงินลงทุนของบริษัทฯ
ที่ลงทุนในบริษัทที่มีปัจจัยพื้นฐานดีต้องตีราคาตลาด ประกอบกับราคาตลาดของหลักทรัพย์ทั่วโลกตกต่ำ
เป็นปัจจัยที่ทำให้ต้องคำนวณขาดทุนที่ยังไม่เกิดขึ้นจริงจากการตีราคาตลาดแสดงไว้ในงบกำไรขาดทุนประจำปี
2551 ด้วย

 2.3 อัตราแลกเปลี่ยนเงินตราต่างประเทศ

ในรอบปี 2551 อัตราแลกเปลี่ยนของค่าเงินบาท เมื่อเทียบกับสกุลเงินตราต่างประเทศ
ค่าเงินบาทแข็งค่าเมื่อเทียบกับหลายปีที่ผ่านๆ มา
โดยเฉพาะค่าเงินบาทเมื่อเทียบกับเงินสกุลดอลล่าร์สหรัฐ
ซึ่งเป็นสกุลหลักที่ใช้ซื้อขายสำหรับสินค้าส่งออก
ทำให้จำนวนเงินบาทที่ได้รับชำระค่าสินค้าส่งออกมีจำนวนเงินบาทน้อยลง เมื่อเทียบกับหลายๆ
ปีก่อนหน้านี้ ซึ่งมีส่วนทำให้รายได้จากการขายลดลง

2.4 การตลาดและการแข่งขัน

ภายใต้ระบบการค้าเสรีในปัจจุบัน
กลไกตลาดเป็นตัวกำหนดราคาตลาดประกอบกับสถานการณ์ทางเศรษฐกิจในรอบปีที่ผ่านมา
สินค้าส่วนใหญ่อุปทานมีมากกว่าอุปสงค์ จึงเป็นผลให้ราคาขายของสินค้าไม่สามารถขึ้นราคาได้
หรือบางสินค้าขึ้นราคาได้แต่สัดส่วนไม่เท่ากับต้นทุนขายที่เพิ่มขึ้น จึงเป็นปัจจัยที่ทำให้กำไรขั้นต้นลดลง
อีกประการหนึ่งภายใต้ระบบทุนนิยมที่การแข่งขันอย่างเสรี
มีการเคลื่อนย้ายเงินทุนไปในพื้นที่ที่ค่าแรงงานและโสหุ้ยการผลิตต่างๆ ที่มีราคาถูกกว่า
เป็นปัจจัยที่ทำให้ราคาสินค้าที่ผลิตจากพื้นที่เหล่านั้นมีราคาถูกกว่าในประเทศไทย
เป็นผลให้สินค้าของประเทศไทยมีสภาวะการแข่งขันสูง
บริษัทในกลุ่มจึงถูกต่อรองจากคู่ค้าด้านราคาให้ลดราคาขายลง เพื่อสามารถแข่งขันกับคู่แข่งได้
ทั้งนี้บริษัทในกลุ่มจำเป็นต้องพัฒนาประสิทธิภาพการผลิตมาโดยตลอดเพื่อให้ต้นทุนขายต่ำลง
และให้มีความสามารถยังแข่งขันในอุตสาหกรรมได้

3. ผลการดำเนินงานที่ผ่านมาของกลุ่มธุรกิจ

  3.1 รายได้จากการขายหรือบริการ

บริษัทฯ มีรายได้จากการขายหรือบริการในปี 2551 เท่ากับ 12,208.62 ล้านบาท ลดลง
2,652.59 ล้านบาท เมื่อเทียบกับปี 2550 ซึ่งมีจำนวน 14,861.21 ล้านบาท
ทั้งนี้มีสาเหตุหลักจากในปี 2551 บริษัทฯ ไม่มียอดขายจากธุรกิจรองเท้าซึ่งบริษัทฯ
ได้เคยเปิดเผยข้อมูลนโยบายการหยุดดำเนินธุรกิจรองเท้าตั้งแต่ปี 2551 เป็นต้นไป
ทำให้รายได้จากการขายในธุรกิจรองเท้าและส่วนเกี่ยวเนื่องลดลง 2,028.34
ล้านบาทนอกจากนี้เรื่องเงินลงทุนที่บริษัทฯ
ไม่ได้รับผลตอบแทนจากการลงทุนที่เป็นตัวเงินอย่างเหมาะสม จึงพิจารณาขายเงินลงทุนในบริษัทย่อย
2 บริษัทบริษัทฯ จึงไม่ได้รับรู้รายได้จากการขายในปี 2551
หรือรับรู้รายได้จากการขายลดลงเมื่อเทียบกับปี 2550 คือเงินลงทุนในโรงไฟฟ้า Danyang-Union
Cogeneration Co.,Ltd. และ Union Education Index Co.,Ltd.
รายได้ลดลงจากการนี้มีจำนวน 209.59 ล้านบาท และ 126.33 ล้านบาทตามลำดับ

  3.2 รายได้อื่น

นอกจากรายได้จากการขายหรือบริการข้างต้น บริษัทฯ
ยังมีรายได้อื่นซึ่งมีบางส่วนจากธุรกิจการลงทุน ในปี 2551 บริษัทฯ มีรายได้อื่นรวม 932.26
ล้านบาท เพิ่มขึ้น146.52 ล้านบาท เมื่อเทียบกับปี 2550 ซึ่งมีรายได้อื่นจำนวน 785.74 ล้านบาท
สัดส่วนที่เพิ่มขึ้นคิดเป็น 1.11 % ของสัดส่วนรายได้รวม ซึ่งมีสาเหตุหลักจาก

3.2.1 เงินปันผลรับเพิ่มขึ้น 33.59 ล้านบาท เนื่องจากบริษัทฯ มีเงินลงทุนในหลักทรัพย์เพิ่มขึ้น
เงินปันผลรับจากส่วนนี้เพิ่มขึ้นประมาณ 25 ล้านบาท และมีเงินปันผลรับจากบริษัทร่วมเพิ่มขึ้น 8.6
ล้านบาท

3.2.2 ดอกเบี้ยรับเพิ่มขึ้น 4.81 ล้านบาท เนื่องจากการลงทุนในหลักทรัพย์ในต่างประเทศ
บางขณะเงินลงทุนอยู่ในรูปเงินฝากจึงมีดอกเบี้ยรับดังกล่าว

3.2.3 บริษัทฯ มีค่าเช่ารับเพิ่มขึ้น 7.23 ล้านบาท
เนื่องจากโรงงานสิ่งทอมีพื้นที่บางส่วนให้บริษัทร่วมทุนใหม่ในปี 2551 เช่าดำเนินกิจการ ซึ่งในปี
2550 ไม่มีส่วนนี้

3.2.4 บริษัทฯ มีกำไรจากการจำหน่ายเงินลงทุนเพิ่มขึ้น 177.37 ล้านบาท เนื่องจากต้นปี 2551
มีรายการจำหน่ายเงินลงทุนในธุรกิจการศึกษาในประเทศจีนซึ่งมีกำไรประมาณ 200 ล้านบาท
ทั้งนี้บริษัทฯ
ได้พิจารณาแล้วเห็นว่าเป็นกำไรส่วนต่างจากต้นทุนเงินลงทุนที่ได้รับเป็นตัวเงินในจำนวนที่ดีพอสมควร

3.2.5 บริษัทฯ มีกำไรจากอัตราแลกเปลี่ยนลดลงจากปีที่แล้ว 125.57 ล้านบาท
เนื่องจากปีที่แล้วได้รายได้ส่วนใหญ่ของส่วนนี้จากธุรกิจรองเท้า
แต่ปีนี้ไม่มีธุรกิจรองเท้าจึงไม่มีกำไรจากอัตราแลกเปลี่ยนดังกล่าว

3.2.6 บริษัทฯ มีกำไรจากการจำหน่ายสินทรัพย์ถาวรเพิ่มขึ้น 29 ล้านบาท
ซึ่งส่วนใหญ่มาจากการจำหน่ายทรัพย์สินที่ไม่มีความจำเป็นต้องใช้งานแล้วในธุรกิจสิ่งทอ

3.3 ต้นทุนและค่าใช้จ่ายในการขายและบริหาร

ในปี 2551 บริษัทฯ และบริษัทย่อย มีต้นทุนขาย 10,735.77 ล้านบาท ลดลง 2,279.18 ล้านบาท
เมื่อเทียบกับปี 2550 ซึ่งมีต้นทุนขาย 13,014.95 ล้านบาท ต้นทุนขายลดลง
เนื่องจากยอดขายลดลง และเป็นการลดลงในสัดส่วนเดียวกันจึงสอดคล้องกัน

ค่าใช้จ่ายในการขายและบริหาร ของปี 2551 มีจำนวน 1,342.08 ล้านบาท ลดลง 394.75
ล้านบาท เมื่อเทียบกับปี 2550 ซึ่งมีจำนวน 1,736.83 ล้านบาท
สาเหตุที่ทำให้ค่าใช้จ่ายประเภทนี้ลดลง
เนื่องจากไม่ต้องมีค่าใช้จ่ายในการขายและบริหารในธุรกิจรองเท้าซึ่งหยุดดำเนินการแล้ว ประมาณ
102 ล้านบาท และเกิดจากค่าใช้จ่ายประเภทพลังงาน (ค่าไฟฟ้า น้ำประปา)
ลดลงอย่างมีนัยสำคัญประมาณ 140 ล้านบาท
ประกอบกับนโยบายเปลี่ยนแปลงช่องทางการจำหน่ายสินค้า ไปให้บริษัทที่ผลิตสินค้านั้นๆ
เป็นผู้จัดจำหน่ายเอง
ทำให้ค่าใช้จ่ายในการส่งออกและค่าใช้จ่ายอื่นที่เกี่ยวข้องกับการขายลดลงประมาณ 107 ล้านบาท
นอกจากนี้ มีค่าใช้จ่ายในการขายและบริหารบางส่วนที่ลดเนื่องจากธุรกรรมการขายที่ลดลงด้วย

3.4 กำไร

ปีรอบ 2551 บริษัทฯ และบริษัทย่อยมีกำไรขั้นต้น 1,472.85 ล้านบาท ลดลง 373.41 ล้านบาท
เมื่อเทียบกับปี 2550 ที่มีกำไรขั้นต้น 1,846.26 ล้านบาท หรืออัตรากำไรขั้นต้นของปี 2551
เท่ากับ 12.06 % ซึ่งใกล้เคียงกับของปี 2550 ซึ่งเท่ากับ 12.42 % จำนวนกำไรขั้นต้นที่ลดลง
เนื่องจากยอดขายที่ลดลงซึ่งได้รับผลกระทบจากภาวะเศรษฐกิจ
ทั้งนี้รายได้จากการขายของบริษัทในกลุ่มมีสัดส่วนจากการขายส่งออกมากพอสมควร
ปริมาณการสั่งสินค้าของลูกค้าในต่างประเทศลดลง

ในส่วนของกำไรจากการดำเนินงาน บริษัทฯ
และบริษัทย่อยมีอัตรากำไรจากการดำเนินงานคำนวณตามวิธีส่วนได้เสียต่อรายได้รวมเท่ากับ 4.76
% ลดลง 1.38 % เมื่อเทียบกับปี 2550 ซึ่งเท่ากับ 6.14 %
ทั้งนี้มีสาเหตุหลักจากรายการรับรู้ส่วนแบ่งผลกำไรจากเงินลงทุนในบริษัทร่วมที่ลดลงเพราะโรงไฟฟ้าในประเทศสาธารณรัฐประชาชนจีนมีผลการดำเนินงานปี
2551 ส่วนใหญ่ขาดทุนเนื่องจากราคาถ่านหินซึ่งเป็นวัตถุดิบหลักเพิ่มสูงขึ้นตลอด 3 ไตรมาส ของปี
2551 แต่ในไตรมาสที่ 4 ราคาถ่านหินเริ่มลดลงถึงแม้ผลการดำเนินงานในไตรมาสที่ 4
ของแต่ละบริษัทเริ่มมีกำไร เมื่อรวมผลการดำเนินงานทั้งปีของปี 2551 ส่วนมากยังมีผลขาดทุน
ซึ่งถ้าเทียบกับปี 2250 ล้วนมีผลการดำเนิน งานเป็นกำไร
จึงเป็นสาเหตุหลักที่ทำให้เกิดผลแตกต่างดังกล่าว

อีกปัจจัยหนึ่งที่กระทบต่อกำไรจากการดำเนินงาน
คือรายการรับรู้ผลขาดทุนที่ยังไม่เกิดขึ้นจริงจากการปรับมูลค่าของเงินลงทุน เพื่อค้า
สำหรับเงินลงทุนในต่างประเทศซึ่งส่วนใหญ่เป็นเงินลงทุนที่มีปัจจัยพื้นฐานดี
แต่ในครั้งนี้ได้รับผลกระทบจากวิกฤติการณ์ทางการเงินที่ส่งผลกระทบให้ราคาหลักทรัพย์ทั่วโลกตกต่ำ
ซึ่งตามมาตรฐานการบัญชีกำหนดให้บริษัทฯต้องปรับมูลค่าเงินลงทุนให้เท่ากับราคาเสนอซื้อครั้งสุดท้าย
ณ วันสิ้นงวดบัญชี และรับรู้ผลต่างดังกล่าวไว้ในงบกำไรขาดทุน
จึงเป็นสาเหตุหนึ่งที่ทำให้กำไรจากการดำเนินงานลดลง

สำหรับเรื่องอัตราส่วนกำไรสุทธิต่อรายได้รวมของปี 2551 เท่ากับ 2.84 % ลดลง 0.95 %
เมื่อเทียบกับปี 2550 ซึ่งเท่ากับ 3.79 %
ทั้งนี้เป็นผลจากการลดลงของกำไรจากการดำเนินงานที่กล่าวข้างต้น และจากสัดส่วน
ของกำไรจากอัตราแลกเปลี่ยนต่อรายได้รวมลดลง 0.78 %
และสัดส่วนของกำไรจากการจำหน่ายเงินลงทุนต่อรายได้รวมเพิ่มขึ้น 1.47 % และรายการอื่นๆ
ที่แตกต่างอย่างไม่มีนัยสำคัญ ซึ่งมีสาเหตุตามที่ได้กล่าวไว้ข้างต้นในหัวข้อรายได้อื่นแล้ว
เมื่อคำนวณการแบ่งปันกำไรสุทธิมีส่วนที่เป็นของผู้ถือหุ้นส่วนน้อยของบริษัทย่อยคิดเป็นสัดส่วนกำไรสุทธิต่อรายได้รวมเท่ากับ
0.70 % จึงเหลือเป็นกำไรสุทธิในส่วนของบริษัทฯ ในปี 2551 เท่ากับ 2.14 %
เมื่อเทียบกับรายได้รวม

อัตราผลตอบแทนต่อผู้ถือหุ้น ปี 2551 เท่ากับ 2.10 % ในขณะที่ปี 2550 เท่ากับ 4.07 % ลดลง
1.97 % สาเหตุหลักเนื่องจากกำไรจากการดำเนินงานปี 2551 ลดลง
ซึ่งมีสาเหตุหลักจากภาวะราคาถ่านหินสูงขึ้นต่อเนื่องการรับรู้กำไรจากบริษัทร่วมในจีนลดลงมาก
และผลกระทบจากราคาหลักทรัพย์ทั่วโลกตกต่ำ
ทำให้ต้องบันทึกรับรู้ผลขาดทุนที่ยังไม่เกิดขึ้นจริงจากการตีราคาหลักทรัพย์ ณ วันสิ้นรอบบัญชี
จึงกระทบกำไรสุทธิตามที่ได้กล่าวไว้ข้างต้น

งบการเงินรวมของบริษัทฯ ปี 2551 มีกำไรสุทธิส่วนที่เป็นของบริษัทฯ 281.47 ล้านบาท
เมื่อเทียบกับเงินสดสุทธิจากการดำเนินงาน ซึ่งมีจำนวน 1,169.86 ล้านบาท
หรือกระแสเงินสดสุทธิจากการดำเนินงานมากกว่ากำไรสุทธิ 888.39 ล้านบาท
แสดงถึงสภาพคล่องทางการเงินจากการดำเนินงานที่มีกำไร มีกระแสเงินสดเข้ามาจริง
สาเหตุของกำไรสุทธิน้อยกว่าเงินสดจากการดำเนินงาน
มีสาเหตุหลักเกี่ยวกับค่าใช้จ่ายที่ทำให้ลดกำไรสุทธิบางรายการที่ไม่ได้จ่ายเป็นเงินสดออกไป เช่น
ค่าเสื่อมราคาและค่าตัดจำหน่าย 726 ล้านบาท เป็นต้น เมื่อคำนึงถึงสินทรัพย์จากการดำเนินงาน
บริษัทฯ มีกระแสเงินสดสุทธิจากลูกหนี้ลดลง 325 ล้านบาท สินค้าคงเหลือลดลง 190.59 ล้านบาท
สินทรัพย์หมุนเวียนอื่นลดลง 16.63 ล้านบาท และหักในส่วนของเจ้าหนี้การค้าลดลง 123.42
ล้านบาท หนี้สินหมุนเวียนอื่นลดลง 56.82 ล้านบาท ทรัพย์สิน-หนี้สินไม่หมุนเวียนอื่นเพิ่มขึ้น 30.63
ล้านบาท แล้วจะมีกระแสเงินสดจากสินทรัพย์ดำเนินงานเพิ่มขึ้นสุทธิ 321.38 ล้านบาท
หรือเทียบเป็น 1.14 เท่า ของกำไรสุทธิ แสดงถึง บริษัทฯ ยังมีสภาพคล่องในการดำเนินงานดี

3.5 อัตราผลตอบแทนต่อผู้ถือหุ้น

ในปี 2551 ตามงบการเงินรวมซึ่งมาตรฐานบัญชีกำหนดให้คำนวณโดยวิธีส่วนได้เสีย
ที่กำหนดให้มีการรับรู้ส่วนแบ่งผลกำไร (ขาดทุน) จากบริษัทย่อยและบริษัทร่วม บริษัทฯ
มีกำไรสุทธิส่วนที่เป็นของบริษัทฯ จำนวน 281.47 ล้านบาท เป็นกำไรต่อหุ้น 0.97 บาท
(คำนวณโดยใช้จำนวนหุ้นสามัญถัวเฉลี่ยถ่วงน้ำหนักโดยหักจำนวนหุ้นของบริษัทฯ
ที่ถือโดยบริษัทย่อยแล้ว) หรือมีอัตราผลตอบแทนต่อส่วนของผู้ถือหุ้น เฉลี่ยเท่ากับ 2.10 %
ซึ่งไม่ต่ำกว่าผลตอบแทนเมื่อเทียบกับอัตราดอกเบี้ยเงินฝากประจำของสถาบันการเงิน

ในปี 2551 บริษัทฯ มีกำไรสุทธิตามวิธีราคาทุน 279.89 ล้านบาท หรือมีกำไรสุทธิต่อหุ้นเท่ากับ
0.93 บาท ซึ่งใกล้เคียงกับปี 2550 ซึ่งมีกำไรสุทธิจำนวน 277.28 ล้านบาท
หรือกำไรสุทธิต่อหุ้นเท่ากับ 0.92 บาท หรือไม่มีความแตกต่างอย่างมีนัยสำคัญ อนึ่ง บริษัทฯ
มีนโยบายการจ่ายเงินปันผลในอัตราไม่น้อยกว่า 1 ใน 3 ของกำไรสุทธิตามวิธีราคาทุน
ซึ่งคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม
อัตราการจ่ายเงินปันผลให้กับผู้ถือหุ้น ได้พิจารณาจ่ายในอัตราที่เหมาะสมอย่างสม่ำเสมอ ซึ่งปีนี้
คณะกรรมการบริษัทฯ ได้พิจารณาเมื่อเดือนมีนาคม 2552
ให้เสนอที่ประชุมผู้ถือหุ้นว่าจะเสนอจ่ายเงินปันผลให้กับผู้ถือหุ้นในอัตรา 1.- บาทต่อหุ้น
หรือเทียบเท่า 107.5 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท ฯ เทียบกับกำไรสุทธิต่อหุ้น ตามวิธีส่วนได้เสีย
และตามวิธีราคาทุน ปรากฏดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น

วิธีส่วนได้เสีย วิธีราคาทุน

2550 1.25 1.90 0.92

2549 1.25 4.14 1.62

2548 1.25 2.95 1.85

2547 1.25 1.46 2.14

2546 1.25 3.37 2.01

2545 1.25 3.40 2.33

4. ฐานะการเงิน

การเปลี่ยนแปลงฐานะการเงินของบริษัทฯ และบริษัทย่อยตามงบการเงินรวมสรุปได้ดังนี้

4.1 สินทรัพย์ ณ วันที่ 31 ธันวาคม 2551 บริษัทฯ และบริษัทย่อยมีสินทรัพย์รวมเป็นจำนวนเงิน
19,560.33 ล้านบาท ลดลง 480.85 ล้านบาท หรือ 2.40 % เมื่อเทียบกับสิ้นปี 2550
ซึ่งมีจำนวน 20,041.19 ล้านบาท สรุปการเปลี่ยนแปลงที่มีสาระสำคัญ ดังนี้

(1) ส่วนประกอบของสินทรัพย์ ณ สิ้นปี 2551 โดยเทียบสัดส่วนกับสินทรัพย์รวมของแต่ละปี ที่สำคัญมี
สินทรัพย์หมุนเวียน 31.11 % เงินลงทุน 46.13 % ที่ดิน อาคาร และอุปกรณ์ สุทธิ 18.23 %
และสินทรัพย์อื่น 4.53 % เมื่อเทียบสัดส่วนจากองค์ประกอบของปี 2550
มีรายการเปลี่ยนแปลงที่สำคัญ คือ สินทรัพย์หมุนเวียนเพิ่มขึ้น 274.09 ล้านบาท หรือสัดส่วนเพิ่ม
2.11 % ซึ่งเกิดจากรายการเทียบเท่าเงินสดเพิ่ม 239.59 ล้านบาท เงินลงทุนชั่วคราว-สุทธิ
เพิ่มขึ้น 698.40 ล้านบาท เนื่องจากมีการลงทุนเพิ่มในหลักทรัพย์ต่างประเทศ
ในบริษัทที่มีปัจจัยพื้นฐานดี รายการลูกหนี้การค้าลดลง 511.56 ล้านบาท เนื่องจากบริษัทฯ
ไม่ได้เป็นผู้แทนจำหน่ายสินค้าให้บริษัทร่วม ลูกหนี้จึงลดลง
นอกจากนี้ลูกหนี้ลดจากธุรกรรมการขายที่ลดลงด้วยอีกส่วนหนึ่ง
ในทำนองเดียวกันรายการสินค้าคงเหลือก็ลดลงด้วยเหตุผลนี้เช่นเดียวกันจำนวน 166.59 ล้านบาท

นอกจากนี้ รายการสินทรัพย์ไม่หมุนเวียนลดลงเป็นจำนวน 754.95 ล้านบาท หรือสัดส่วนลดลง
2.11 %เนื่องจากในส่วนของรายการลูกหนี้จากการขายเงินลงทุนให้กิจการที่เกี่ยวข้องกันลดลง
เพราะบริษัทฯ ได้รับชำระเงินในปี 2551 จำนวน 47.62 ล้านบาท
รายการเงินลงทุนในบริษัทร่วมลดลง 419.6 ล้านบาท หรือสัดส่วนลดลง 1.19 %
เนื่องจากมีการขายเงินลงทุนในโรงไฟฟ้า Hangzhou-Union Cogeneration Co.,Ltd.
ตามที่ได้กล่าวสาเหตุในหัวข้อ “ ผลการดำเนินงาน ” ในหัวข้อย่อย “
นโยบายของหน่วยงานภาครัฐของต่างประเทศ ” ข้างต้น ส่วนรายการเงินลงทุนในบริษัทอื่น เพิ่มขึ้น
330.44 ล้านบาท หรือ 1.84 % เนื่องจากในช่วงครึ่งแรกของปี 2551
ในขณะที่ราคาน้ำมันในตลาดโลกสูงกว่า 100 เหรียญสหรัฐอเมริกาต่อบาเรล บริษัทฯ
มีการลงทุนในบริษัทขุดเจาะน้ำมันที่ประเทศแคนาดาเป็นจำนวนเงินขั้นต่ำของหนึ่งหน่วยการลงทุน คือ
10 ล้านเหรียญแคนาดาหรือคิดเป็นสัดส่วนเงินลงทุน 0.18 % ของทุนจดทะเบียนในโครงการนั้น
การลงทุนในโครงการนี้ เป็นการลงทุนเพื่อหวังผลตอบแทนในระยะยาว นอกจากนี้รายการ ที่ดิน
อาคาร และอุปกรณ์สุทธิ และรายการสิทธิการเช่าที่ดินลดลง 641.12 และ 63.16 ล้านบาท
ตามลำดับ เป็นมูลค่าสุทธิที่ลดลงตามค่าเสื่อมราคา และค่าตัดจำหน่ายที่เกิดขึ้นในรอบปี 2551
ซึ่งเป็นเหตุการณ์ปกติ การเปลี่ยนแปลงในรายการสินทรัพย์ไม่หมุนเวียนอีก 1 รายการ คือบริษัทฯ
และบริษัทย่อย มีภาษีถูกหัก ณ ที่จ่ายรอรับชำระคืนจากกรมสรรพากรรวม 148.76 ล้านบาท
ซึ่งเพิ่มจากปี 2550 เป็นจำนวนประมาณ 80 ล้านบาท

สินทรัพย์อื่นนอกจากที่กล่าวไว้ข้างต้นเปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ วันที่ 31 ธันวาคม 2551 ยอดคงเหลือของลูกหนี้และตั๋วเงินรับการค้าสุทธิมีจำนวนเงิน
1,703.49 ล้านบาท ลดลงจากปีที่แล้ว 511.56 ล้านบาท เมื่อเทียบกับปีที่แล้วซึ่งมีจำนวน
2,215.05 ล้านบาท เนื่องจากธุรกรรมการขายที่เคยเป็นตัวแทนจำหน่ายให้กับบริษัทร่วม ปี 2551
บริษัทฯ แทบไม่มีรายการ
ประกอบกับบริษัทย่อยมียอดการขายที่น้อยลงซึ่งเป็นไปตามสภาวการณ์ทางเศรษฐกิจ
จึงทำให้ยอดขายลดลง ซึ่งมีผลทำให้ยอดลูกหนี้ลดลงตามไปด้วย
ทั้งนี้จำนวนลูกหนี้คงค้างส่วนใหญ่ยังไม่เกินกำหนดเวลาชำระหนี้ โดยระยะเวลาเก็บหนี้เฉลี่ยปี 2551
เท่ากับ 64 วัน ใกล้เคียงกับระยะเวลาการให้สินเชื่อของบริษัทฯ อย่างไรก็ตาม บริษัทฯ
ได้ทำการประเมินมูลค่าสุทธิที่คาดว่าจะได้รับชำระจากลูกหนี้การค้าที่ค้างชำระเกินกว่า 1 ปี
ซึ่งมีจำนวนเงินประมาณ 49 ล้านบาท
ซึ่งมีการบันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าจะเรียกเก็บเงินไม่ได้ไว้เป็นจำนวนเงินประมาณ
49.2 ล้านบาท ซึ่งเทียบเป็นสัดส่วน 2.81 % ของลูกหนี้การค้ารวม บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน

สินค้าคงเหลือ ณ วันที่ 31 ธันวาคม 2551 มียอดสินค้าคงเหลือสุทธิ 1,294.04 ล้านบาท หรือ
6.62 % ของสินทรัพย์รวม มีจำนวนลดลง 166.59 ล้านบาท เมื่อเทียบกับสิ้นปี 2550 ซึ่งมีจำนวน
1,460.63 ล้านบาท สาเหตุของการลดลงสืบเนื่องจากธุรกรรมการขายที่ลดลง
ตามที่ได้กล่าวไว้แล้วในวรรคก่อนหน้านี้ บริษัทฯ
และบริษัทย่อยมีนโยบายให้มีระบบการควบคุมภายในเกี่ยวกับการตรวจนับสินค้าคงเหลืออย่างสม่ำเสมอ
และมีรายงานการวิเคราะห์อายุของสินค้าคงเหลือ และดำเนินการที่เกี่ยวข้องต่อไป ณ สิ้นปี 2551
มีการบันทึกค่าเผื่อการลดลงของมูลค่าสินค้าคงเหลือ สำหรับสินค้าเสื่อมคุณภาพ หรือล้าสมัย จำนวน
74.75 ล้านบาท ซึ่งคิดเป็น 5.46 % ของยอดรวมสินค้าคงเหลือ ซึ่งบริษัทฯ
และบริษัทย่อยประเมินว่า จำนวนมูลค่าค่าเผื่อการลดลงของมูลค่าสินค้าคงเหลือดังกล่าว
มีความเหมาะสมไม่มากหรือน้อยเกินไป

รายการเงินลงทุนของบริษัทฯ และบริษัทย่อย ณ วันสิ้นปี 2551 มีจำนวนเงินสุทธิรวมกันแล้ว
9,024.96 ล้านบาท หรือคิดเป็น 46.13 % ของสินทรัพย์รวม ทั้งนี้มีจำนวนลดลงเล็กน้อย 89.16
ล้านบาท จากปีที่แล้ว เนื่องจากมีรายการทั้งซื้อและขายเงินลงทุน ในระหว่างปี
ตามที่กล่าวไว้ข้างต้นในหัวข้อส่วนประกอบของสินทรัพย์ซึ่งแบ่งเป็นการลงทุนทั้งภายในประเทศและต่างประเทศ
เงินลงทุนต่างๆ นี้ มีการแสดงรายละเอียดครบถ้วนไว้ตามหมายเหตุประกอบงบการเงินข้อ 10 ข้อ
11 และข้อ 12 ซึ่งมีข้อมูลรายการเปลี่ยนแปลงเงินลงทุนที่เกิดขึ้นในรอบปี 2551 ทั้งนี้บริษัทฯ
มีการประเมินคุณภาพของเงินลงทุนอย่างสม่ำเสมอ
และมีการบันทึกค่าเผื่อการด้อยค่าของเงินลงทุนในบริษัทฯ
ที่มีสัญญาณความไม่แน่นอนในคุณภาพของสินทรัพย์เงินลงทุน บริษัทฯ
เชื่อว่าจำนวนเงินที่ปรากฏในงบการเงินมีคุณภาพเหมาะสมที่ไม่แสดงในจำนวนเงินที่สูงเกินไป

4.2 สภาพคล่อง

4.2.1 งบกระแสเงินสด สำหรับปีสิ้นสุดวันที่ 31 ธันวาคม 2551 บริษัทฯ
และบริษัทย่อยมีกระแสเงินสดจากกิจกรรมดำเนินงาน 1,169.87 ล้านบาท ใช้ไปในกิจกรรมลงทุน
653.84 ล้านบาท ใช้ไปในกิจกรรมจัดหาเงิน 11.72 ล้านบาท
ปรับด้วยยอดลดลงจากการแปลงค่างบการเงินที่เป็นเงินตราต่างประเทศจำนวน 264.71 ล้านบาท
สุทธิเป็นทั้งปีมีเงินสดและรายการเทียบเท่าเงินสดเพิ่มขึ้น 239.59 ล้านบาท
เมื่อรวมกับเงินสดและรายการเทียบเท่าเงินสดต้นปี ยกมา 1,700.83 ล้านบาท
คงเหลือเงินสดและรายการเทียบเท่าเงินสดปลายปี 2551 เท่ากับ 1,940.43 ล้านบาท

ปี 2551 การที่บริษัทฯ และบริษัทย่อยมีกระแสเงินสดจากกิจกรรมดำเนินงาน 1,169.87 ล้านบาท
ซึ่งมากกว่ากำไรจากการดำเนินงาน ที่มีจำนวน 625.29 ล้านบาท อยู่เป็นจำนวน 544.58
ล้านบาท นั้น สาเหตุหลักคือรายการลูกหนี้การค้า และรายการสินค้าคงเหลือลดลงมาก
ซึ่งได้กลับมาในรูปของกระแสเงินสด ส่วนใหญ่มาจากธุรกิจสิ่งทอ และอุปกรณ์การตัดเย็บ
รวมทั้งไม่มีธุรกรรมการขายในธุรกิจรองเท้าแล้ว ในขณะที่ปี 2550
ยังมียอดคงค้างของลูกหนี้การค้าอยู่ เมื่อเปรียบเทียบยอด ณ วันสิ้นปี ของปี 2551 และปี 2550
ทำให้มีผลต่างลดลงมาก นอกจากนี้ในส่วนของหนี้สินอื่น มีการชำระตามกำหนด
สรุปแล้วจากกิจกรรมดำเนินงานได้เงินสดเพิ่มขึ้นสุทธิมากกว่ากำไรจากการดำเนินงานซึ่งแสดงถึงกระแสเงินทุนหมุนเวียนสำหรับกิจการมีความเพียงพอ

บริษัทฯ ได้ใช้เงินไปในกิจกรรมการลงทุนสุทธิ 653.84 ล้านบาท เนื่องจากในรอบปี 2551
นอกจากรายการปกติที่เป็นการรับเงินปันผล การรับชำระเงินค่าขายเงินลงทุน บริษัทฯ
ยังมีรายการรับเงินจากการจำหน่ายเงินลงทุนหักกับจ่ายเงินในการซื้อเงินลงทุนแล้วเป็นยอดสุทธิรับมากกว่า
223.09 ล้านบาท
นอกจากนี้บริษัทย่อยในต่างประเทศมีขยายธุรกรรมการลงทุนเพิ่มขึ้นในหลักทรัพย์ที่มีปัจจัยพื้นฐานดี
ซึ่งอยู่ในความต้องการของตลาด ในรอบปี 2551 มีจำนวนเงิน ณ วันสิ้นปีคงเหลือยอด 1,025.66
ล้านบาท จึงแสดงยอดสุทธิในกิจกรรมการลงทุนใช้ไปสุทธิ 653.84 ล้านบาท

ในส่วนของกิจกรรมจัดหาเงิน บริษัทฯ และบริษัทย่อย
มีทั้งกู้เงินเพิ่มและชำระหนี้เงินกู้ยืมระยะยาวที่ครบกำหนด
สุทธิมีการรับเงินกู้มากกว่าจ่ายคืนเงินกู้เป็นจำนวน 408.24 ล้านบาท
นอกจากนี้มีการจ่ายคืนเจ้าหนี้ทรัสต์รีซีทจำนวนเงิน 27.35 ล้านบาท
มีการจ่ายชำระหนี้ตามสัญญาเช่าทางการเงิน 48.15 ล้านบาท
มีการจ่ายซื้อหุ้นคืนจากผู้ถือหุ้นส่วนน้อยของบริษัทย่อย 4.09 ล้านบาท มีการจ่ายเงินปันผลให้ผู้ถือหุ้น
441.23 ล้านบาท ในขณะเดียวกันมีการรับเงินฝากจากบริษัทในเครือเพิ่มขึ้น 100.72 ล้านบาท
สรุปแล้วมีการใช้กระแสเงินสดสุทธิไปในกิจกรรมจัดหาเงิน 11.72 ล้านบาท

เมื่อรวม 3 กิจกรรมข้างต้น มีกระแสเงินสดสุทธิเหลือ 504.31 ล้านบาท
รวมกับรายการปรับผลต่างจากการแปลงค่างบการเงินลดลง 264.71 ล้านบาท
(ซึ่งเป็นผลจากการแปลงค่างบการเงินของต่างประเทศ ซึ่งมีอัตราแลกเปลี่ยนที่แตกต่างกัน
ระหว่างงบการเงินปี 2551 และปี 2550)
แล้วรวมกับเงินสดและรายการเทียบเท่าเงินสดต้นปียกมาจำนวน 1,700.83 ล้านบาท ทำให้บริษัทฯ
และบริษัทย่อยมีจำนวนเงินสดและรายการเทียบเท่าเงินสด ปลายปี 2551 เท่ากับ 1,940.43
ล้านบาท

  4.2.2 อัตราส่วนสภาพคล่องที่สำคัญ

ณ สิ้นปี 2551 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 1.74 ต่อ 1 เท่า
อัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.37 ต่อ 1 เท่า
แสดงถึงบริษัทสามารถเปลี่ยนสินทรัพย์สภาพคล่องเป็นเงินสด
เพื่อที่จะสามารถชำระหนี้สินหมุนเวียนให้ครบถ้วนได้ แล้วยังมีสภาพคล่องส่วนเกินเหลืออยู่อีก 0.37
เท่า แสดงถึงบริษัทฯ และบริษัทย่อยยังมีสภาพคล่องทางการเงินดีและเพียงพอ

เรื่องเกี่ยวกับลูกหนี้และเจ้าหนี้ บริษัทฯ มีระยะเวลาการเก็บหนี้เฉลี่ยอยู่ที่ 64 วัน
ซึ่งใกล้เคียงกับระยะเวลาที่บริษัทฯ ให้เครดิตเทอมกับลูกหนี้ทางการค้า ส่วนวงจรเงินสด
ตั้งแต่จ่ายเงินซื้อวัตถุดิบรวมกับเวลาที่ขายสินค้าถึงวันที่ได้รับเงินค่าขายสินค้าเป็นเวลา 30 วัน
ซึ่งใกล้เคียงกับปีที่ผ่านมาที่มีจำนวน 33 วัน หรือเสมือนหนึ่งบริษัทฯ และบริษัทย่อย
มีวงจรเงินสดประมาณ 12 รอบใน 1 ปี

ในรอบปี 2551 บริษัทฯ และบริษัทย่อย มีอัตรากำไรจากการดำเนินงานต่อรายได้รวม เท่ากับ
4.66 % ซึ่งต่ำกว่าปีที่แล้วที่มีจำนวน 5.80 % เนื่องจาก กำไรจากการดำเนินงานปี 2551
ต่ำกว่าปี 2550
อันมีสาเหตุหลักจากการรับรู้ส่วนแบ่งผลกำไรจากบริษัทร่วมในประเทศสาธารณรัฐประชาชนจีนลดลงมาก
ซึ่งมีรายละเอียดกล่าวไว้ในหัวข้อ 3.4 เรื่องกำไรแล้ว

ทางด้านนโยบายทางการเงิน อัตราส่วนหนี้สิน ต่อส่วนของผู้ถือหุ้นเท่ากับ 0.38 ต่อ 1 เท่า
ซึ่งใกล้เคียงกับปีที่แล้วที่มีอัตราส่วน 0.36 ต่อ 1 เท่า
เป็นการแสดงโครงสร้างทางการเงินซึ่งมีแหล่งที่มาของเงินจากส่วนของเจ้าหนี้ยังน้อยมากเมื่อเทียบกับแหล่งที่มาของเงินจากส่วนของผู้ถือหุ้น
ดังนั้นยังมีโอกาสในการใช้แหล่งเงินทุนจากเจ้าหนี้ได้อีกพอสมควร
เพราะว่าสัดส่วนของหนี้สินยังต่ำมาก

นอกจากนี้ อัตราส่วนความสามารถในการชำระดอกเบี้ยอยู่ที่ 13.24 เท่า แสดงถึงบริษัทฯ
มีกระแสเงินสดหมุนเวียนอย่างเพียงพอที่จะชำระดอกเบี้ยให้เจ้าหนี้ได้ครบถ้วน

อัตราส่วนผลตอบแทนต่อส่วนของผู้ถือหุ้นเท่ากับ 2.10 %
ซึ่งไม่ต่ำกว่าอัตราผลตอบแทนจากอัตราดอกเบี้ยเงินฝากประจำของสถาบันการเงิน
เมื่อพิจารณาถึงเงินปันผลที่คาดว่าจะจ่ายให้กับผู้ถือหุ้น ถึงแม้ว่าอัตรากำไรต่อหุ้นปี 2551 เท่ากับ
0.93 บาท ตามวิธีราคาทุน แต่บริษัทฯ คาดว่าจะจ่ายเงินปันผลหุ้นละ 1.- บาท ซึ่งคิดเป็น 107.5
% ของกำไรสุทธิตามวิธีราคาทุน ทั้งนี้เพื่อให้ผู้ถือหุ้นได้รับผลตอบแทนอย่างเหมาะสม

  4.2.3 เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทฯ และบริษัทย่อยมีเงินกู้ยืมระยะสั้น 1,205.67 ล้านบาท
มีส่วนของเงินกู้ยืมระยะยาวที่ถึงกำหนดชำระภายในหนึ่งปี จำนวน 299.22 ล้านบาท
มีส่วนของเจ้าหนี้ตามสัญญาเช่าทางการเงินที่ถึงกำหนดชำระภายในหนึ่งปี จำนวน 37.41 ล้านบาท
มีค่าใช้จ่ายค้างจ่าย 408.78 ล้านบาท และหนี้สินหมุนเวียนอื่นอีก 343.23 ล้านบาท รวมเป็น
2,294.31 ล้านบาท ซึ่งอาจต้องชำระภายใน 1 ปี แต่เมื่อเทียบสินทรัพย์สภาพคล่อง
รายการเงินสด และรายการเทียบเท่าเงินสด
และเงินลงทุนชั่วคราวสุทธิที่สามารถใช้ได้ทันทีมีจำนวน 2,638.83 ล้านบาท ซึ่งคิดเป็น 115 %
ของหนี้ระยะสั้นดังกล่าว แสดงถึงบริษัทฯ
มีสภาพคล่องเพียงพอที่จะชำระหนี้ระยะสั้นที่จะถึงกำหนดภายใน 1 ปี ได้ครบถ้วน
และยังมีสภาพคล่องส่วนเกินเหลืออยู่อีก 15 % บริษัทฯ จึงมีสัดส่วนหนี้ระยะสั้นเหมาะสม

นอกจากนี้ ในส่วนของเจ้าหนี้ทางการค้า เช่น เจ้าหนี้ทรัสต์รีซีท (T/R) และเจ้าหนี้การค้า
รวมจำนวน 1,204.93 ล้านบาทนั้น บริษัทฯ มีลูกหนี้ L/C และ T/T สุทธิจำนวน 1,703.49
ล้านบาท ที่สามารถจะรับชำระได้ตามกำหนด เพื่อนำไปจ่ายชำระเจ้าหนี้ทางการค้า และเจ้าหนี้
T/R ได้ครบถ้วน

ดังนั้นเมื่อคำนึงถึงมูลค่าและระยะเวลาของแหล่งการได้มา
และใช้จ่ายไปของกระแสเงินทุนระยะสั้นนั้นมีความเหมาะสมและสอดคล้องกัน

4.3 รายจ่ายลงทุน

ในรอบปี 2551 บริษัทฯ และบริษัทย่อยมีรายจ่ายลงทุนแบ่งเป็น ธุรกิจในประเทศ
และธุรกิจในต่างประเทศ ดังนี้

สำหรับธุรกิจในประเทศ บริษัทย่อยได้จ่ายชำระเงินค่าหุ้นเพิ่มทุนในบริษัท ราชบุรีเพาเวอร์ จำกัด
ตามสัดส่วนการลงทุนร้อยละ 10 และตามสัญญาข้อตกลงของผู้ถือหุ้น สำหรับงวดสุดท้ายปี 2551
จำนวน 195.5 ล้านบาท ซึ่งโรงไฟฟ้าแห่งนี้ได้ก่อสร้างเสร็จในต้นปี 2551
และสามารถดำเนินการเชิงพาณิชย์ได้แล้ว ตั้งแต่วันที่ 1 มีนาคม 2551 และ 1 มิถุนายน 2551
ตามแผนระยะที่ 1 และระยะที่ 2 ตามลำดับ ปัจจุบันเงินลงทุนในบริษัทดังกล่าว บริษัทฯ
ถือหุ้นสัดส่วนร้อยละ 10 ของทุนจดทะเบียน เป็นจำนวนเงินลงทุน 732.50 ล้านบาท
นอกจากนี้บริษัทย่อย มีจ่ายชำระเงินลงทุนส่วนเพิ่มทุนในบริษัทร่วมชื่อ บริษัท ยูเนี่ยนนิฟโก้ จำกัด
เป็นจำนวนเงิน 30 ล้านบาท และลงทุนในบริษัทร่วมทุนชื่อ บริษัท
เทนคาเต้-ยูเนี่ยนโปรเทคทีฟแฟบบริคเอเชีย จำกัด ซึ่งผลิตผ้าป้องกันภัยและอันตรายจากการทำงาน
เป็นจำนวนเงิน 190 ล้านบาท ในส่วนของสินทรัพย์ถาวรประเภท ที่ดิน อาคาร และอุปกรณ์ บริษัท
ยูเนี่ยนเทคโนโลยี่ (2008) จำกัด (มหาชน) มีจ่ายเพิ่มในปี 2551 ประมาณ 540 ล้านบาท
ซึ่งแต่เดิมไม่มีสินทรัพย์ส่วนนี้ เพื่อใช้เป็นสินทรัพย์หลักในการดำเนินธุรกิจ

สำหรับในต่างประเทศ บริษัทฯ มีจ่ายชำระเงินลงทุนในปี 2551 คือ

(1) โรงงานเคมีชื่อ Taixing Union Zond Chemical Co.,Ltd. เป็นเงินประมาณ 152
ล้านบาท

(2) โรงไฟฟ้า Shangyu-Union Cogeneration Co.,Ltd.
ซึ่งผลิตกระแสไฟฟ้าพลังความร้อนร่วม เป็นเงินประมาณ 125 ล้านบาท

ในส่วนของรายการที่ดิน อาคาร และอุปกรณ์
บริษัทย่อยในประเทศสาธารณรัฐประชาชนจีนและฮ่องกง มีจ่ายลงทุน อาคาร
สำนักงานเพิ่มเพื่อขยายสาขาในการติดต่อธุรกิจ ซึ่งจ่ายลงทุนเพิ่มรวมประมาณ 80 ล้านบาท

4.4 แหล่งที่มาของเงินทุน

4.4.1 โครงสร้างเงินทุนของบริษัทฯ ณ วันที่ 31 ธันวาคม 2551 จากงบการเงินรวมของบริษัทฯ
และบริษัทย่อย มีหนี้สินรวม 5,014.64 ล้านบาท ส่วนของผู้ถือหุ้นเฉพาะส่วนของบริษัทฯ
13,252.65 ล้านบาท สัดส่วนหนี้สินต่อส่วนของผู้ถือหุ้น เท่ากับ 0.38 ต่อ 1 เท่า
ซึ่งมีแหล่งที่มาของเงินทุนจากส่วนของหนี้สินน้อยมากเมื่อเทียบกับส่วนของทุน
ถ้าหากเปรียบเทียบกับกิจการอื่นในอุตสาหกรรม ส่วนใหญ่จะมีอัตราส่วนอยู่ประมาณ 1.5 หรือ 2 ต่อ
1 เท่า แสดงถึงหนี้สินของบริษัทฯ ยังอยู่ในสัดส่วนที่ต่ำ เจ้าหนี้ของบริษัทฯ
จึงมีความเสี่ยงเกี่ยวกับการได้รับชำระหนี้จากบริษัทฯ อยู่ในระดับต่ำเช่นกัน ดังนั้นในอนาคต
ถ้าบริษัทฯ ต้องการจะจัดโครงสร้างเงินทุนในการกู้เงินเพิ่มเพื่อขยายธุรกิจต่ออีก
ก็ยังสามารถขยายสัดส่วนด้านหนี้สินเพิ่มได้อีก
โดยยังอยู่ในโครงสร้างเงินทุนที่เหมาะสมและไม่เสี่ยงมาก

  4.4.2 หนี้สิน

หนี้สินของบริษัทฯ และบริษัทย่อย แบ่งเป็นหนี้สินหมุนเวียน 3,499.25 ล้านบาท
และหนี้สินไม่หมุนเวียน 1,515.38 ล้านบาท รวมหนี้สิน 5,014.64 ล้านบาท

หนี้สินหมุนเวียน แบ่งเป็น เจ้าหนี้ที่เกี่ยวข้องกับการค้า 1,204.93 ล้านบาท
ซึ่งมีการชำระตามระยะเวลาที่กำหนด ทั้งนี้สอดคล้องกับการรับชำระเงินจากลูกหนี้การค้า
ที่เป็นปกติธุรกิจของการดำเนินงาน
นอกจากนี้มีหนี้สินระยะสั้นซึ่งเป็นเงินกู้ยืมระยะยาวที่จะครบกำหนดชำระภายใน 1 ปี จำนวนเงิน
299.22 ล้านบาท และหนี้สินระยะสั้นที่จะครบกำหนดชำระภายใน 1 ปี จำนวนเงิน 1,243.08
ล้านบาท และมีเจ้าหนี้หมุนเวียนอื่นๆ อีก 752.01 ล้านบาท
ถึงแม้ว่าสัดส่วนหนี้สินระยะสั้นต่อหนี้สินรวมเท่ากับ 69.78 % ก็ตาม บริษัทฯ
มีอัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.37 เท่าต่อ 1 เท่า ซึ่งบริษัทฯ
และบริษัทย่อยมีสภาพคล่องเพียงพอในการชำระหนี้เมื่อถึงกำหนดอย่างครบถ้วน

เมื่อวันที่ 31 ธันวาคม 2551 บริษัทฯ
มีเงินกู้ยืมระยะยาวซึ่งสุทธิจากส่วนที่ถึงกำหนดชำระภายในหนึ่งปีจำนวน 983.63 ล้านบาท
โดยมีอัตราดอกเบี้ยอิงกับ MLR ทั้งนี้มีกำหนดระยะเวลาการชำระคืนในระหว่างปี 2550 ถึง ปี
2555 บริษัทฯ ไม่มีหลักประกันต่อภาระหนี้สินดังกล่าว แต่ในสัญญากู้ยืมเงินได้ระบุข้อปฏิบัติ
และข้อจำกัดบางประการเกี่ยวกับ การดำรงอัตราส่วนหนี้สินรวมต่อส่วนของผู้ถือหุ้น
และข้อจำกัดในการจำหน่าย จ่าย โอน ทรัพย์สินที่มีความสำคัญต่อการดำเนินงานของบริษัทฯ

สำหรับเรื่องความสามารถในการชำระดอกเบี้ย และหนี้สินที่จะครบกำหนดชำระภายใน 1 ปี ของปี
2551 เท่ากับ 3.22 เท่า บริษัทฯ จึงมีความมั่นใจในการบริหารสภาพคล่องเพื่อชำระส่วนของเงินกู้
และดอกเบี้ย ภายในแต่ละช่วงเวลาที่จะครบกำหนดชำระได้

4.4.3 ส่วนของผู้ถือหุ้น

ตามงบการเงินรวม ณ วันที่ 31 ธันวาคม 2551 บริษัทฯ มีส่วนของผู้ถือหุ้น 13,252.65 ล้านบาท
ลดลง 346.93 ล้านบาท เมื่อเทียบกับสิ้นปี 2550 ซึ่งมีจำนวน 13,599.58 ล้านบาท
สาเหตุของการเปลี่ยนแปลงเกิดจาก

- ส่วนที่เกี่ยวกับผลการดำเนินงาน มีกำไรสุทธิเพิ่มขึ้น 281.48 ล้านบาท
และระหว่างปีตามมติที่ประชุมผู้ถือหุ้น มีการจัดสรรกำไรเป็นเงินปันผลจ่ายจำนวน 375 ล้าบาท
ซึ่งเป็นส่วนที่ทำให้ส่วนของผู้ถือหุ้นเพิ่มขึ้น 281.48 ล้านบาท และลดลง 375 ล้านบาทตามลำดับ

- ในส่วนที่ไม่ใช่ผลการดำเนินงานจริง
คือมีการรับรู้ผลขาดทุนที่ยังไม่เกิดขึ้นจริงจากการตีราคาหลักทรัพย์ ณ วันสิ้นงวด
มีการลดส่วนของผู้ถือหุ้นลง 278.1 ล้านบาท
และมีผลต่างจากการแปลงค่างบการเงินของต่างประเทศ
ซึ่งเกิดจากความแตกต่างของอัตราแลกเปลี่ยน โดยเพิ่มส่วนของผู้ถือหุ้น 12.81 ล้านบาท

นอกจากนี้เป็นรายการปรับปรุงบวกกลับเงินปันผลจ่ายในส่วนที่จ่ายให้กับบริษัทย่อย
ซึ่งถือหุ้นของบริษัทฯ จำนวน 12.53 ล้านบาท และหักด้วยมูลค่าของจำนวนหุ้นของบริษัทฯ
ที่ถือโดยบริษัทย่อยเพิ่มในระหว่างปี 2551 จำนวน 0.64 ล้านบาท

ดังจะเห็นได้ว่า ส่วนที่ทำให้ส่วนของผู้ถือหุ้นลดลงที่ไม่เกี่ยวกับกระแสเงินสดเพิ่มหรือลดจริง
มีจำนวนลดลงถึง 253.40 ล้านบาท
ประกอบกับการจ่ายเงินปันผลที่จ่ายออกเป็นตัวเงินที่ทำให้ส่วนของผู้ถือหุ้นลดอีก 375 ล้านบาท
ถึงแม้ปี 2551 จะมีกำไรสุทธิที่ทำให้เพิ่มส่วนของผู้ถือหุ้นจำนวน 281.48 ล้านบาท ก็ตาม
สุทธิแล้วจึงเป็นเหตุให้ส่วนของผู้ถือหุ้น ณ 31 ธันวาคม 2551 ลดลงจำนวน 346.93 ล้านบาท

4.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่ธุรกิจหลักของบริษัทฯ คือการลงทุน ดังนั้นรายได้หลักคือรายได้จากเงินปันผล
ซึ่งจะได้รับจากบริษัทที่บริษัทฯ ไปลงทุน

ก. โครงการขนาดใหญ่ในประเทศไทย คือโครงการผลิตกระแสไฟฟ้าอิสระของบริษัท
ราชบุรีเพาเวอร์ จำกัด ซึ่งบริษัทฯ มีสัดส่วนการลงทุนร้อยละ 10 หรือมีเงินลงทุน 732.50
ล้านบาทนั้น ปัจจุบันโครงการสามารถดำเนินงานได้ตามแผน
ซึ่งบริษัทดังกล่าวคาดว่าจะสามารถจ่ายเงินปันผลให้กับผู้ถือหุ้น ตั้งแต่ปี 2553 เป็นต้นไป ดังนั้น
รายได้หลักส่วนหนึ่งของบริษัทฯ จึงมาจากโครงการนี้

ข. โครงการในประเทศสาธารณรัฐประชาชนจีน ซึ่งส่วนใหญ่เป็นการลงทุนในธุรกิจพลังงาน
ที่ผ่านมาหลายๆ ปีจะเห็นว่า ราคาถ่านหินเป็นปัจจัยหลักซึ่งมีอิทธิพล ทำให้แต่ละบริษัทนั้นๆ
เกิดผลกำไรหรือขาดทุนได้ ซึ่งราคาถ่านหินมีความผันผวนตามราคาน้ำมัน
ถ้าหากว่าราคาถ่านหินมีแนวโน้มลดลง หรือยังไม่ขึ้นราคาตามสภาวะการณ์ราคาน้ำมันที่ลดลงแล้ว
ก็จะทำให้ผลการดำเนินงานของแต่ละโรงไฟฟ้ามีกำไรในจำนวนพอเพียงที่จะจ่ายเงินปันผลให้กับผู้ถือหุ้นได้
ทั้งนี้ ปัจจัยราคาพลังงานดังกล่าว เป็นปัจจัยความเสี่ยงของเหตุการณ์ภายนอกบริษัทฯ
ที่ไม่อาจควบคุมได้ อีกประการหนึ่ง จากภาวะเศรษฐกิจฝืดเคืองทั่วโลก
ในขณะนี้ก็เป็นปัจจัยที่จะทำให้อุปสงค์มีน้อยกว่าอุปทาน
เป็นปัจจัยทางอ้อมที่มีอิทธิพลต่อผลการดำเนินงาน หรือฐานะการเงินในอนาคต

มาตรการที่จะดำเนินการคือ พยายามหาลู่ทางการลงทุนใหม่
ไปในสถานที่และสภาวะแวดล้อมที่จะก่อให้เกิดผลตอบแทนมากกว่า

5. ค่าตอบแทนของผู้สอบบัญชี

5.1 ค่าตอบแทนจากการสอบบัญชี (Audit fee)

ผู้สอบบัญชีของบริษัทฯ และบริษัทย่อย ในปี 2551 คือ นายศุภชัย ปัญญาวัฒโน ซึ่งสังกัด บริษัท
สำนักงานเอินส์ท แอนด์ ยัง จำกัด

ในการเสนอวาระแต่งตั้งผู้สอบบัญชี เพื่อเข้าที่ประชุมสามัญผู้ถือหุ้นประจำปี บริษัทฯ
ได้เสนอรายชื่อผู้สอบบัญชีไว้ 3 คน โดยรายชื่อที่เสนอทั้งหมดมีความเป็นอิสระ และไม่มีความสัมพันธ์
และ/หรือ ไม่มีส่วนได้เสียกับบริษัทฯ หรือบริษัทย่อย หรือผู้บริหาร หรือผู้ถือหุ้นรายใหญ่
หรือบุคคลที่เกี่ยวข้องกับบุคคลดังกล่าว
พร้อมทั้งมีคุณสมบัติครบถ้วนซึ่งได้รับความเห็นชอบจากสำนักงาน ก.ล.ต.

ในรอบปี 2551 บริษัทฯ และบริษัทย่อย จ่ายค่าตอบแทนการสอบบัญชีให้แก่ สำนักงานสอบบัญชี
เอินส์ท แอนด์ ยัง จำกัด ซึ่งเป็นสำนักงานที่ผู้สอบบัญชีของบริษัทฯ สังกัด จำนวนเงินรวม
7,390,000.-บาท บริษัทฯ และบริษัทย่อย ไม่มีการจ่ายค่าสอบบัญชีให้กับผู้สอบบัญชีโดยตรง
หรือบุคคล/กิจการที่เกี่ยวข้องกับผู้สอบบัญชี และสำนักงานสอบบัญชีที่ผู้สอบบัญชีสังกัด

2.  ค่าบริการอื่น (Non-audit fee)

ในรอบปี 2551 บริษัทฯ และบริษัทย่อย ไม่มีการจ่ายค่าบริการอื่น (Non-audit fee)
ไม่มีงานบริการอื่นที่ยังไม่แล้วเสร็จ ที่จะต้องจ่ายในปีถัดไป ให้กับผู้สอบบัญชีหรือสำนักงานสอบบัญชี
เอินส์ท แอนด์ ยัง จำกัด หรือ บุคคลหรือกิจการ ที่เกี่ยวข้องกับผู้สอบบัญชี
และสำนักงานสอบบัญชีที่ผู้สอบบัญชีสังกัด